ET Euroopa Liidu Teataja L 229/10

KOMISJONI OTSUS,

22. august 2006,

teatavate meetmete kohta lammaste katarraalse palaviku vastu

(teatavaks tehtud numbri K(2006) 3849 all)

(EMPs kohaldatav tekst)

(2006/577/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,

ning arvestades järgmist:

(1) Madalmaad, Belgia ja Saksamaa teavitasid komisjoni vastavalt 17., 19. ja 21. augustil 2006 kliinilise katarraalse palaviku juhtumite kahtlustest Madalmaade, Belgia ja Saksamaa lamba- ja veisekasvatusettevõtetes, mis asuvad 50 km raadiuses Kerkradest Madalamaades, kust teatati esimesest võimalikust haigusjuhust.

(2) Belgia, Saksamaa, Luksemburg ja Madalamaad on keelustanud lammaste katarraalsele palavikule vastuvõtlikku liiki loomade ning nende sperma, munarakkude ja embrüote väljaviimise nakkuspiirkondadest vastavalt nõukogu 20. novembri 2000. aasta direktiivile 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (2) ning komisjoni 23. mai 2005. aasta otsusele 2005/393/EÜ lammaste katarraalsest palavikust ohustatud tsoonide ja järelevalvetsoonide ning nendest tsoonidest välja- või läbiveo tingimuste kohta. (3)

(3) Nakkuspiirkonnas olevad liikmesriigid on võtnud asjakohased meetmed, võttes arvesse entomoloogilist, ökoloogilist, geograafilist, meteoroloogilist ja epidemioloogilist olukorda.

(4) Lammaste katarraalse palaviku levik nakkuspiirkonnast väljapoole kujutab tõsist ohtu ühenduse loomadele.

(5) Selguse ja läbipaistvuse huvides ning enne täiendavate epidemioloogiliste ja laboriuuringute tulemusi, on asjakohane võtta ühenduse tasandil haigustõrjemeetmed, mis käsitlevad lammaste katarraalsele palavikule vastuvõtlikku liiki loomade ning nende sperma, munarakkude ja embrüote väljaviimist nakkuspiirkondadest.

(6) Võttes arvesse olukorra arengut ning täiendavate uuringute tulemusi, vaadatakse kehtivad meetmed toiduahela ja loomatervishoiu alalise komitee kohtumisel läbi niipea kui võimalik.

(7) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Lisas loetletud liikmesriigid keelavad lammaste katarraalsele palavikule vastuvõtlikku liiki elusloomade ning nende sperma, munarakkude ja embrüote, mis on kogutud või toodetud pärast 1. maid 2006, viimise lisas loetletud piirkondadest ühenduse muudesse osadesse või kolmandatesse riikidesse.

2. Liikmesriigid tagavad otsuse 2005/393/EÜ artiklites 4 ja 6 osutatud erandid lõikes 1 sätestatud keelule.

3. Võttes arvesse entomoloogilist, ökoloogilist, geograafilist, meteoroloogilist ja epidemioloogilist olukorda, viivad asjaomased liikmesriigid vajadusel läbi täiendavaid uuringuid väljaspool lisas loetletud piirkondi.

Asjaomased liikmesriigid kohaldavad jätkuvalt kõiki juba vastu võetud asjakohaseid meetmeid.

Asjaomased liikmesriigid vaatavad edasiste uuringute tulemuste alusel kõnealused meetmed läbi ning võivad kohaldada täiendavaid asjakohaseid meetmeid.

Artikkel 2

Liikmesriigid muudavad kaubanduse suhtes kohaldatavaid meetmeid, et viia need vastavusse käesoleva otsusega ning avaldavad need. Liikmesriigid teatavad sellest viivitamata komisjonile.

Artikkel 3

Käesolev otsus on adresseeritud liikmesriikidele.

Brüssel, 22. august 2006 Komisjoni nimel komisjoni liige Markos KYPRIANOU

(1) EÜT L 224, 18.8.1990, lk 29. Direktiivi on viimati muudetud Euroopa Parlamendi ja nõukogu direktiiviga 2002/33/EÜ (EÜT L 315, 19.11.2002, lk 14).

(2) EÜT L 327, 22.12.2000, lk 74.

(3) ELT L 130, 24.5.2005, lk 22. Otsust on viimati muudetud otsusega 2006/572/EÜ (ELT L 227, 19.8.2006, lk 60).